Remišová, Veronika, poslankyňa NR SR (2023-12-15):
Vážené dámy, vážení páni, toto je jeden z prvých zákonov vládnej koalície, ktorý vláda schválila, zákon o organizácii činnosti vlády, takzvaný kompetenčný zákon. Nebolo by to až takým prekvapením, keby vláda chcela pokryť nevyhnutné zmeny, ktoré začínajú pri každom vládnutí. Dokonca ešte by sa dalo, by sa dalo prežrieť aj to, že je to v skutočnosti zákon, ktorý pripravuje pôdu pre nové ministerstvo, ktoré si vydupal Andrej Danko. Tu by sme si povedali, že ide len o ďalšie mrhanie štátnych peňazí a o spôsob, ako upratať kádre bezvýznamnej koaličnej strany SNS. Zákon však hovorí aj o ďalších veľmi významných zmenách. Niektoré z nich už pomenovali moji predrečníci, hovoril o tom poslanec Marek Krajčí, ktorý hovoril o zmene, zmene menovania alebo vôbec zničenia nezávislosti Úradu pre dohľad nad zdravotnou starostlivosťou. Druhou takou významnou zmenou je to, aby šéf SIS nestratil poslanecký mandát. To znamená, aby ten poslanecký mandát mu spočíval a mohol, keď niečo vyvedie, tak sa mohol vrátiť do parlamentu a bol v parlamente krytý pred väzobným stíhaním, keďže doteraz to nebolo možné. Ale zaujímavejšie je, že týmto zákonom sa novelizujú, vlastne prílepkami sa novelizujú aj ďalšie zákony, a to dokonca až tri. Ja budem hovoriť o týchto troch novelizáciách zákonov z oblasti zbrojenia, zbraní a streliva a podobných výrobkov. Ide o zákon č. 39/2011 o položkách s dvojakým použitím, zákon č. 392/2011 o obchodovaní s výrobkami obranného priemyslu a zákon č. 144/2013 o obchodovaní s určitými výrobkami, ktorých držba sa obmedzuje s bezpečnostných dôvodov. Doterajšia, poviete si, že prečo novelizovať zákony v oblasti zbrojárstva, prečo ich novelizovať kompetenčným zákonom, keď v podstate navrhované zmeny nemajú absolútne nič spoločné s organizáciou vlády. Nič, absolútne nič. No doterajšia právna úprava totiž zverujú kontrolu a reguláciu trhu so zbraňami a obdobnými výrobkami do kompetencie ministerstva hospodárstva, ktoré rozhoduje o obchodovaní a vydáva licencie na cezhraničné obchodovanie. Pri vydávaní licencií však ministerstvo hospodárstva bolo doteraz viazané Slovenskou informačnou službou a takisto bolo viazané aj ministerstvom zahraničných vecí, čo je opodstatnené a logické. Zjednodušene povedané, ak ministerstvo zahraničných vecí alebo SIS-ka videli nejaké riziká alebo nejaké ohrozenia, tak ministerstvo hospodárstva nemohlo licenciu vydať. Čo sa teraz zmení? Po novom sa menia kompetencie hneď v troch zákonoch a ministerstvo zahraničných vecí a Slovenská informačná služba už nebudú v rozhodovaní o licenciách figurovať vôbec. Tie zo zákona jednoducho vypadávajú. Pribúda tam ministerstvo obrany, minister Kaliňák, a de facto monopolné postavenie o rozhodovaní o licenciách bude mať ministerstvo obrany, ktoré bude mať kompetenciu akúkoľvek licenciu na trhu so zbraňami alebo obdobnými materiálmi zastaviť. Teraz sa vráťme na chvíľu do obdobia do roku 2019, kedy pán Kaliňák po vražde Jána a Martiny bol nútený odísť z pozície ministra vnútra. Vtedy oznámil všetkým že odchádza z politiky a začal sa venovať biznisu so zbraňami vo firme Liwa Arms Slovakia. Najskôr médiám klamal, že biznis so zbraňami, že o žiadny biznis so zbraňami nejde, ale neskôr sa ukázal pravý opak a v obchodom registri firma pána Kaliňáka, ktorú vlastní s nejakým arabským partnerom, sa uvádza ako predmet činnosti „vývoj a výroba zbraní alebo streliva, nákup, predaj, preprava zbraní, vypožičiavanie, prenájom, úschova" a zároveň na stránke spoločnosti čítame, že ide o výrobu zbraní s cieľom obohatiť nielen lokálny a regionálny trh, ale aj svetový trh o produkty najvyššie kvality a precíznosti. Čiže toľko k tvrdeniam, k tvrdeniam Roberta Kaliňáka, že o žiadny, že on nepodniká v žiadnom biznise so zbraňami. A zároveň je zrejmé, že firma pána Kaliňáka sa venuje presne tomu, čo po novom má Robert Kaliňák ako minister obrany rozhodovaním o licenciách regulovať. Keď sa teraz vrátime k novele kompetenčného zákona dôsledok zmien, ktoré vláda chce prepašovať v skrátenom konaní bez možnosti pripomienok z ostatných ministerstiev alebo bez možnosti pripomienok verejnosti, je pre človeka zapleteného do zbrojárskeho biznisu taký, že akúkoľvek konkurenciu Robert Kaliňák dokáže jedným stanoviskom eliminovať. A reálny dopad spomenutých zmien zákona troch noviel je, že licenciu nedostane nikto, komu to neschváli obchodný konkurent a nový pán zbrojárskeho priemyslu Robert Kaliňák, minister obrany. Veľa námahy si nedala táto vláda ani s dôvodovou správou a jednoducho trikrát okopírovali ten istý text, kde konštatujú, že vláda sa zaviazala podporovať slovenský bezpečnostný a obranný priemysel s cieľom zabezpečiť a rozvíjať domáce výrobné kapacity. Dámy a páni, v preklade táto dôvodová správa znamená to, že vláda sa zaviazala podporovať biznis našich domácich ľudí a rozvíjať a zabezpečiť mocenské a finančné kapacity najbližších ľudí Roberta Fica a pri tvorbe legislatívy a opatrení zohľadňovať ich vplyv na biznisové záujmy. Nie je náhodou mimochodom, že jedným z hlavných mecenášov SMER-u, trestne stíhaný Miroslav Výboh, toho času na úteku, zbohatol práve na zbrojárskom priemysle a Robert Fico ho označuje za svojho osobného priateľa. Takisto firma pána Kaliňáka sídli, sídli v areáli iného podnikateľa, jedného z najsilnejších podnikateľov v zbrojárskom priemysle. A upozorňujeme, že v tomto prípade ide nielen o hrubý konflikt záujmov, ale aj o typický ťah Roberta Kaliňáka. Robert Kaliňák je z podstaty veci on je biznismen. Neviem, či si pamätáte na prípad Bašternák, alebo na prípad postavenia, kedy staval klientske centrum, kedy pri klientskom centre postavil potraviny Yeme, možno si tam chodíte nakupovať, ale mimochodom potraviny Yeme mal jeho blízky obchodný partner. Takže z klientskeho centa v Bratislave, kde sa denne premelú tisícky ľudí, máte rovno dvere do predajne Yeme, ktorú vlastní blízky obchodný partner Roberta Kaliňáka. Čiže v prípade Roberta Kaliňáka za všetkým hľadajte biznis. Robert Kaliňák, jemu sú nejaké verejné, verejný záujem, domáci priemysel ukradnutý, pokiaľ nejde o biznis záujmy. A nesklamal ani teraz pri tejto vláde, pri prvej možnej príležitosti, hovorím, toto bol jeden z prvých zákonov, ktoré schválila vláda, si buduje tunel k ovládnutiu zbrojárskeho priemyslu. Mimochodom včera v noci, preto sú tie, preto vládna koalícia chce aj tieto nočné rokovania, tu bol prednesený pozmeňujúci návrh, myslím, že vás, pána spravodajcu, a ten pozmeňujúci návrh hovoril o tom, že práve v týchto prípadoch v konaní o licenciách, hovoríme o zbrojárskom priemysle, sa môže kedykoľvek konanie prerušiť bez toho, aby tam bola uvedená lehota. A teraz si predstavte štátny orgán, ktorý nemá lehotu. Napríklad idete si vybaviť pas, ale štátny orgán nemá lehotu, kedy vám ten pas má vydať. Prídete a poviete za mesiac, kde je môj pas, a štátny orgán povie, no nestíhame, máme veľa roboty, ten pas vám nevydáme a nemá lehotu na to, kedy vám ho má vydať. V zásade toto je podobné. Štátny orgán môže prerušiť konanie a na licenciu môže daný záujemca čakať mesiac, dva, pol roka. Ideálny priestor na vypaľovanie. Neviem si predstaviť lepší priestor na vybaľovanie, ako keď nedáte nejaké zákonné limity a nedáte, nedáte zákonné lehoty, do ktorých musí, do ktorých musí štátny orgán rozhodnúť. Je to absolútna svojvôľa. A ja budem prednášať aj pozmeňujúci návrh, ale tu ešte posledná vec. Strana SMER týmto navyše ukazuje svoju skutočnú povahu a podstatu. Pred voľbami totiž mali plné ústa mieru, tvárili sa, že sú proti vývozu zbraní, ale dnes sa opäť prejavujú ako ten istý typický SMER, kedy s vidinou nejakých osobných biznisov zrazu predvolebné sľuby úplne otočili a obchod so zbraňami podporujú a dokonca sa ho snažia ovládnuť a koncentrovať do rúk Roberta Kaliňáka. A budeme vyzývať aj pani prezidentku, aby tento zákon vetovala. Je škodlivý vo viacerých ohľadoch, kolegovia už pomenovali absolútne zničenie koncepcie nezávislých úradov, ktoré týmto zákonom rozdupávajú. Vytvorenie priestoru pre imunitu pre potencionálneho šéfa SIS z radov, z radov poslancov a v neposlednom rade tunel k ovládnutiu zbrojárskeho priemyslu pre Roberta Kaliňáka. Dovoľte mi teraz prečítať pozmeňujúci návrh. Ďakujem všetkým poslancom, ktorí ho podporili, ďakujem poslancom hnutia SLOVENSKO, Kresťanskodemokratické hnutie. Čiže pozmeňujúci návrh poslankyne Národnej rady Slovenskej republiky Veroniky Remišovej k vládnemu návrhu zákona, ktorým sa mení a dopĺňa zákon č. 575/2001 o organizácii činnosti vlády a organizácii činnosti ústrednej štátnej správy v znení neskorších predpisov a ktorým sa menia a dopĺňajú niektoré zákony. Čl. VII, VIII a IX sa vypúšťajú. A nasledujúce články sa primerane prečíslujú. Navrhuje sa vypustiť článok VII, VIII a IX, ktorými vláda berie pri regulácii zbrojenia, zbraní a streliva kompetencie ministerstvu zahraničných vecí a Slovenskej informačnej službe a nahrádza ich výlučnou kompetenciou pre ministerstvo obrany. Novelizuje zákon o organizácii činnosti vlády, no v rozpore s legislatívnymi pravidlami tzv. prílepkami novelizuje aj ďalšie zákony z oblasti zbrojenia, zbraní, streliva a podobných výrobkov. Ide o zákony 39/2011 o položkách s dvojakým použitím, zákon č. 392/2011 o obchodovaní s výrobkami obranného priemyslu, zákon č. 144/2013 o obchodovaní s určenými výrobkami, ktorých držba sa obmedzuje z bezpečnostných dôvodov. Doterajšia právna úprava zveruje kontrolu a reguláciu trhu so zbraňami a obdobnými výrobkami či materiálmi využiteľnými v zbrojnom priemysle do kompetencie ministerstva hospodárstva, kde rozhoduje o vydávaní licencií na cezhraničné obchodovanie s nimi a bolo, doteraz bolo viazané stanoviská aj ministerstvom zahraničných vecí, ako aj tajnej služby. Po novom táto kompetencia prechádza na ministerstvo obrany a ministerstvo zahraničných vecí a tajná služba pri rozhodovaní o kľúčových licenciách nebudú figurovať vôbec. Čiže monopolné rozhodovanie o licencia získa len ministerstvo obrany a zároveň ide o hrubý konflikt záujmov zo strany ministra obrany Roberta Kaliňáka. Minister obrany Robert Kaliňák zverejnil také dosť trápne video, v ktorom hovorí, že vyrába lovecké pušky. To však nič nemení na tom, že týmto ovládne zbrojársky priemysel a jedným rozhodnutím, ktoré navyše nemá ani zákonnú lehotu, môže odstaviť všetkých konkurentov. Preto tento zákon nepodporíme a poprosím vás o podporu pozmeňujúceho návrhu. Ďakujem veľmi pekne.